Maktab Rendah Sains MARA Ranau

Maktab Rendah Sains MARA Ranau (singkatan: MRSM Ranau) merupakan sebuah sekolah berasrama penuh di bawah institusi MRSM, yang dikelolakan oleh MARA. Ianya terletak di Ranau, Sabah. Pembinaan kampus MRSM ini merupakan usahasama di antara syarikat minyak dan gas Malaysia, PETRONAS, Kerajaan Negeri Sabah dan Majlis Amanah Rakyat (MARA).

MRSM ini terletak kira-kira 122 kilometer dari Kota Kinabalu yang mengambil masa selama dua jam perjalanan. MRSM Ranau merupakan institusi MRSM yang terletak di lokasi paling tinggi sekali berbanding MRSM yang lain, iaitu pada ketinggian 721 meter dari aras laut, berhampiran kaki Gunung Kinabalu dengan jarak di antaranya sebanyak 80 kilometer.

 Sejarah 
 Pembinaan 
Idea pembinaan MRSM Ranau adalah melalui Rangka Tindakan Pendidikan Malaysia 2013-2025 yang melibatkan perkongsian awam dan syarikat swasta dalam projek berkaitan pendidikan. Selepas beberapa siri perbincangan, lokasi Ranau dipilih berdasarkan kepada rekod keputusan Ujian Pencapaian Sekolah Rendah (UPSR) yang sangat memberangsangkan di daerah itu dan sekitarnya untuk beberapa tahun lalu.

Pada tahun 2017, projek pembinaan kampus MRSM Ranau telah diluluskan oleh kerajaan. Pelancaran projek pula telah disempurnakan oleh Ketua Menteri Sabah, Tan Sri Musa Aman. Projek pembinaan bermula pada suku kedua tahun 2018 dengan kos sebanyak RM132 juta. Ianya merupakan inisiatif di antara PETRONAS, Kerajaan Negeri Sabah dan MARA. Syarikat TRC Synergy Bhd telah dianugerahkan kontrak pembinaan MRSM Ranau pada Ogos 2019 di bawah anak syarikatnya Marudu Engineering Sdn Bhd.

Pada bulan November 2019, MARA mengatakan bahawa pembinaan MRSM Ranau telah mencapai 14% kemajuan. Pada bulan Oktober 2020, kelewatan peralatan pembinaan yang diterima selain cuaca tidak menentu selama tiga bulan merencatkan proses pembinaan yang pada ketika itu telah siap sebanyak 35%.

Walaupun begitu, disebabkan pandemik COVID-19 yang masih berterusan menyebabkan kemajuan pembinaan terganggu dan memberi kesan kepada keseluruhan projek yang sepatutnya siap lebih awal. Pada bulan April 2023, pembinaan MRSM Ranau telah mencapai kemajuan sebanyak 95% dan dijangka siap pada bulan September.

Pada bulan September 2023, pembinaan MRSM Ranau berjaya disiapkan dan bersedia untuk menerima kumpulan pelajar baharu pada sesi pertama bulan Mac 2024. Luas kawasan maktab ini adalah lebih dari 26,000 meter persegi serta boleh memuatkan sehingga 450 orang pelajar pada satu-satu masa. Kampus Ranau ini terdiri daripada blok pentadbiran, blok akademik, blok asrama, surau, dewan makan dan serbaguna, kediaman kakitangan dan guru serta fasiliti sukan seperti padang dan astaka.

Pada 20 November 2023, satu majlis telah diadakan bagi penyerahan rasmi kampus MRSM Ranau oleh PETRONAS sebagai pihak yang menyumbang projek ini kepada MARA bagi tujuan pengoperasian.

 Pengoperasian 
Sebanyak 8,679 kekosongan yang ditawarkan bagi kemasukan pelajar pada sesi 2024, termasuklah kemasukan pertama ke MRSM Ranau. Lebih dari 104,000 permohonan telah diterima oleh MARA dan Ujian Kecenderungan Kemasukan ke MRSM (UKKM) telah diadakan pada 1 November 2023 sebagai syarat kemasukan. Pada 18 Januari 2024, semakan keputusan ke MRSM telah dihantar dan mulai disemak.

Seramai 46 tenaga kerja telah memulakan tugas yang terdiri daripada 27 orang guru, 16 orang staf sokongan serta 3 orang staf pengurusan di awal pengoperasian maktab ini. Pada 11 Mac 2024, seramai 200 orang pelajar mula mendaftar masuk ke MRSM Ranau ini yang terdiri daripada kumpulan pelajar tingkatan satu dan empat.

 Cadangan penukaran nama 
Pada tahun 2023, Menteri Kewangan Sabah Datuk Seri Masidi Manjun mencadangkan kepada MARA agar nama MRSM Ranau ditukar kepada "MRSM Kinabalu Ranau" kerana lokasinya yang terletak di kaki Gunung Kinabalu. Selain itu, nama yang dicadangkan itu adalah atas penghormatan kepada masyarakat Kadazan-Dusun yang merupakan penduduk asal di sekitar Gunung Kinabalu.

Penamaan sesuatu kampus MRSM perlu melalui proses yang telah ditetapkan dan usul mengenai penukaran nama ini dibincangkan di peringkat kementerian berkaitan.

 Lagu rasmi 

Wahai putera puteri bangsaku 

Ayuh segera menuju

Mengikut gerak langkah maju

Bersatu mencari ilmu

Di zaman sains dan teknologi

Negara perlukan jasamu

Janganlah rasa malas lagi

Bersama memegang teraju

Di Maktab Rendah Sains MARA

Tuntut ilmu jangan jemu

Ikrar taat setia pada guru

Berdisiplin selalu

Hari ini hari mulanya

Hari esok berjaya

Lengkapkan segala yang ada

Ke kuliah kita segera

 Rujukan 

Lihat juga
 Maktab Rendah Sains MARA
 Majlis Amanah Rakyat

Ranau
Kategori:Sekolah menengah di Sabah